Okresná prokuratúra Lučenec 
F. Lehára 12, 984 80 Lučenec 1

Sp. zn. : 2 Pv 407/14/6606	Lučenec, 10.10.2014
EEČ : 2-47-152-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako matka  XXXXX, nar. XXXXX  hoci bola podľa právoplatného rozsudku  Okresného súdu v XXXXX  č.  XXXXX z XXXXX počnúc dňom  1.4.2012  povinná platiť výživné vo výške  30 % zo sumy životného minima na nezaopatrené neplnoleté dieťa podľa osobitného zákona, vždy mesačne predom do 25-teho dňa toho ktorého mesiaca vopred k rukám otca dieťaťa XXXXX, nar. XXXXX, takto uloženú  povinnosť v XXXXX a inde riadne neplnila a za obdobie od 1.9.2013 do mesiaca júl 2014 vrátane, dlhovala na výživnom celkom XXXXX €, hoci bola trestným rozkazom OS v XXXXX sp.zn. XXXXX zo dňa XXXXX právoplatným XXXXX odsúdená za prečin zanedbania povinnej výživy podľa § 207 odsek 1 Trestného zákona k trestu odňatia slobody v trvaní 3 mesiacov s podmienečným odkladom výkonu trestu na skúšobnú dobu 1 roka,

lebo zanikla trestnosť činu.

Odôvodnenie:
Vyšetrovateľ OR PZ, OKP v XXXXX uznesením zo dňa 14.08.2014 pod č. ORP-XXXXX začal trestné stíhanie a zároveň vzniesol obvinenie XXXXX, nar. XXXXX pre prečin zanedbania povinnej výživy podľa § 207 odsek 1, 3 písmeno c)  Trestného zákona, ktorý prečin mala obvinená spáchať spôsobom a v rozsahu uvedenom v skutkovej  vete vo  výrokovej časti tohto uznesenia. 

	Vyšetrovateľ PZ po ukončení skráteného vyšetrovania predložil dňa 01.10.2014 na Okresnú prokuratúru v Lučenci návrh na zastavenie trestného stíhania, ktorý odôvodnil splnením podmienok podľa § 86 ods. 1 písm. a) Trestného zákona obvinenou. 

Po preskúmaní návrhu a obsahu vyšetrovacieho spisu som z výpovede obv. XXXXX zistil, že táto šekovou poukážkou dňa 17.06.2014 vyplatila dlžnú sumu výživného vo výške XXXXX € na adresu XXXXX. Vyplatenie dlžnej sumy výživného vyplýva aj z výpovede svedka poškodeného XXXXX zo dňa 26.09.2014, ktorý potvrdil skutočnosti o zaplatení dlžného výživného. Vyplatenie výživného vyplýva aj z pripojeného poštového poukazu XXXXX z 17.09.2014.

	Podľa § 86 ods. 1 písm. a) Trestného zákona trestnosť činu zaniká aj vtedy, ak ide o prečin zanedbania povinnej výživy  podľa § 207 Trestného zákona, ak prečin nemal trvale nepriaznivé následky a páchateľ svoju povinnosť dodatočne splnil skôr než sa súd odobral na záverečnú poradu. 

Podľa § 215 ods. 1 písm. h) Tr. poriadku prokurátor zastaví trestné stíhanie ak zanikla trestnosť činu.

	Z uvedeného dôvodu nakoľko obvinená XXXXX splnila vyživovaciu povinnosť, preto bolo potrebné o jej trestnom stíhaní za  prečin zanedbania povinnej výživy podľa § 207 odsek 1, odsek 3 písmeno c) Trestného zákona rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavel Melo
prokurátor